ልዩ ትኩረት ለጤናችንም ለግብርናችንም!
በሀገራችን የግብርና ሥራ የረጅም ዘመናት እድሜ ቢኖረውምና አብዛኛው ህዝባችን በዚሁ የሚተዳደር ቢሆንም የእድሜውን ያህል አድጎና ዘምኖ ዜጎችን በሚጠበቀው መጠን ተጠቃሚ እያደረጋቸው ነው ለማለት የሚያስደፍር አይደለም። ዛሬም ዘርፉ እጅግ ኋላቀር ከመሆኑ አንጻር ሀገሪቱ ሰፊ የሚለማ መሬት እያላት የምግብ እህል ከውጭ በማስገባት ላይ ትገኛለች ።ለዚህም በሚሊዮኖች የሚቆጠር የውጭ ምንዛሪ ታወጣለች። 
በአንድ በኩል የግብርና ሥራው በዝናብ ውሀ ላይ ጥገኛ ሆኑ መቆየቱ ፤በሌላ በኩል ደግሞ አሁንም የግብርናው ዘርፍ በሚፈለገው ደረጃ በዘመናዊ ትክኖሎጂ መታገዝ አለመቻሉ ፤ በዘርፉ የተሰማራው አብዛኛው የሀገሪቱ ህዝብ ሕይወት በተጨባጭ መለወጥ አልተቻለም ። 
መንግሥት በዘርፉ ያለውን ችግር በመፍታት ምርታማነቱን ለማሳደግ ባለፉት ዓመታት ሰፊ ሥራዎችን በመስራት ብዙ ጥረቶችን ቢያደርግም ፤ የተገኘው ውጤት ግን የታሰበውን ያህል አልነበረም፤ አልሆነምም።እንዲያውም ሀገሪቱን ለከፋ ብክነት ዳርጓታል:: 
ሰፋፊ መካናይዝድ እርሻዎችን ለማስፋፋት ተብሎ የተደረጉ ጥረቶች ከመሬት ወረራና ካልተገባ የብንክ ብድር ባለፈ ያመጡት ተጨባጭ ለውጥ የለም ፤የእርሻ ግብአት ማምረቻ ፋብሪካዎችን /የማዳበሪያ ፋብሪካ / ለመገንባት የተደረገውም ሙከራ በቢሊዮን የሚቆጠር የሐገር ሀብት ለብክነት ከመዳረግ ባለፈ ያመጣው አዲስ ነገር የለም ። 
በዘርፉ ባለው የተደራረበ ችግር የተነሳም ዛሬም ሀገሪቱ ራሷን መመገብ የምትችልበት ደረጃ ላይ አልደረሰችም። ዛሬም ከፍተኛ መጠን ያለው የእርሻ መሬት ጾሙን ያድራል ወይም ደግሞ የክረምት ወራትን በመጠበቅ ማምረት የሚችለውን ያህል ማምረት ሳይችል ቆይ ቷል። 
ይህ እውነታ ባልተቀየረበት ሁኔታ ዛሬ ደግሞ የኮሮና ቨይረስ በሀገሪቱ ገብቶ ነገሩን በእንቅርት ላይ ጆሮ ደግፍ አድርጎታል። የቫይረሱ ስርጭት ከፈጠረው ስጋት ጋር በተያያዘ አደጋ ውስጥ ከወደቁት ዘርፎች አንዱ የእርሻ ሥራው ነው። 
ስጋቱን ደግሞ የከፋ የሚያደርገው የበሽታው ወረርሽኝ የተከሰተበት ወቅት ትልቁ የግብርና ሥራ የሚሰራበት ወቅት ላይ መሆኑ ነው። ወቅቱ ለሀገሪቱ የምግብ እህል ምርት ወሳኝ የዝግጅት ወቅት ነው። ይህንን የዝግጅት ወቅት በአግባቡ ካልተጠቀምንበት ድንገትም ሀገሪቱ በሌላ ስጋት /የረሀብ ስጋት/ውስጥ ማለፏዋ የግድ ይሆናል። 
ይህንንም ተከትሎ መንግስት የእርሻ ሥራው በኮረና ቫይረስ ወረርሽኙ ስጋት አደጋ ላይ እንዳይወድቅ ትኩረት ሰጥቶ እየሰራ ይገኛል። የእርሻ ሥራው ተገቢውን ትኩረት እንዲያገኝ ከማድረግ ጀምሮ ለእርሻ ሥራው የሚያስፈለጉ ግብአቶች ቀድሞ ወደሀገር ውስጥ ከማስገባት ጀምሮ ለአርሶ አደሩ በወቅቱ እንዲደርሱ እያደረገ ያለው ጥረትና እየተመዘገበ ያለው ወጤት የሚበረታታ ነው። 
ከዚህም በላይ መንግሥት የግብርና ሥራውን የኮሮና ቫይረስ ወረርሽኝን ስጋት እንዳይሸፍነው የቫይረሱን መከላከል ሥራ ግብርናውን ከማስቀጠል ጋር አቀናጅቶ እየሰራ መሆኑ ዛሬንና ከዛሬ በኋላ ያሉትን ቀናት ተሳቢ አድርጎ የሚከናወን በመሆኑ፤ ከአንድ የአደጋ ስጋት ወደ ሌላ የአደጋ ስጋት ሊደረግ ይችል የነበረውን ጉዞ ማስቀረት የሚያስችል ይሆናል። 
ይህ የሚሆነው ግን በግብርናው ዘርፍ ያሉ አካላት በሙሉ የጉዳዩን አሳሳቢነት ተረድተው ሰፊ ርብርብ ሲያደርጉ ብቻ ነው። ይህን ለማድረግ ደግሞ የኮረና ቫይረስ ከጤና ችግር ባለፈ በግብርናው ላይ ሊያስከትል የሚችለው አደጋ የከፋ መሆኑን በአግባቡ መረዳትን ይጠይቃል። 
በኛ አገር የኮሮና ቫይረስ ሊያስከትል የሚችለው የጤና አደጋም ሆነ በግብርናው ዘርፍ ሊያስከትል የሚችለው አደጋ በመተንፈሻ አካል ችግር የሚፈጠር ሞትና በረሀብ ምክንያት የሚፈጠር ተመሳሳይ ሞት ነው:: ይሄኛው ሞት ከዚህኛው ሞት ይሻላል የሚል የሞት ምርጫ ባይኖርም ምርጫ መሆን የሚገባው ሞትን ማስቀረት መሆን አለበት። 
ከዚህ አንጻር በአሁኑ ወቅት ለግብርናው ሥራ በአንድ በኩል ፣ በሌላ በኩል ደግሞ የኮሮና ቫይረስ ወረርሽኝ ሊያስከትል የሚችለውን አደጋ ከግምት ውስጥ በማስገባት መንግሥት እየሰራ ያለው ሥራ የሚበረታታና የሁሉንም ቀና ትብብር የሚፈልግ ነው። ከትብብር በላይም የአደጋ ጊዜ የዜግነት ኃላፊነት ጭምር ነው። 
ወቅቱ ለሀገርና ለህዝባችን ስጋት የሆኑ ሁለት የአደጋ ምንጭ ተግዳሮቶችን በተቀናጀና ከፍተኛ ጥንቃቄ በተሞላበት መልኩ አሸንፎ ለመውጣትና ነገን በተሻለ መልኩ መጠበቅ የሚያስችል ተስፋን በመሰነቅ የብልጽግና ጉዟችን ላይ ያጋጠሙንን እነዚህን ተግዳሮቶች መደመልካም አጋጣሚ የመለወጥ ማስተዋልና ጥበብ የሚጠይቅ ነው። ለዚህ ደግሞ እራሳችንን በተገቢው መልኩ ልናዘጋጅ ይገባል!  
አዲስ ዘመን ሚያዝያ 20/2012